Προεκλογική περίοδος

Με τον όρο προεκλογική περίοδος χαρακτηρίζεται συγκεκριμένος χρονικό διάστημα προ της διεξαγωγής εκλογών. Ο χρόνος αυτός είναι πολύ σημαντικός για τη διενέργεια εκλογών, γιατί από την έναρξή του αρχίζουν να υπολογίζονται οι χρονικές προθεσμίες συγκεκριμένων λειτουργιών του εκλογικού συστήματος, π.χ. συγκρότηση διακομματικής επιτροπής, δήλωση υποψηφιοτήτων, προετοιμασία υπηρεσιών, καθορισμοί επιτροπών, όπως και σχετικές απαγορεύσεις.

 Σύμφωνα με τη σχετική ελληνική νομοθεσία, όπως ισχύει σήμερα, η προεκλογική περίοδος για τις βουλευτικές εκλογές αρχίζει με την δημοσίευση του διατάγματος της διάλυσης της Βουλής ή από τη 12η ημέρα πριν τη λήξη της βουλευτικής περιόδου και λήγει τη 12η νυκτερινή της προηγουμένης ημέρας της οριζόμενης ημερομηνίας διεξαγωγής των εκλογών. Η δε προεκλογική περίοδος για δημοψήφισμα αρχίζει επίσης από την ημερομηνία της δημοσίευσης του σχετικού Προεδρικού Διατάγματος περί προκήρυξης δημοψηφίσματος και λήγει ομοίως όπως παραπάνω. Τέλος η προεκλογική περίοδος των δημοτικών και περιφερειακών εκλογών αρχίζει 30 ημέρες προ της διεξαγωγής τους και λήγει την προηγούμενη της οριζόμενης ημερομηνίας διεξαγωγής. Σημειώνεται ότι επειδή οι πάσης φύσεως πολιτικές εκλογές διενεργούνται ημέρα Κυριακή, προς διευκόλυνση των ψηφοφόρων, ο συνολικός χρόνος της προεκλογικής περιόδου ποικίλει από 26 μέχρι 34 ημέρες, που όπως και να έχει ορίζεται κάθε φορά από το σχετικό διάταγμα της προκήρυξης εκλογών. Σημαντικότερες δραστηριότητες που λαμβάνουν χώρα κατά την προεκλογική περίοδο και που δεσμεύονται με προθεσμίες είναι: Υποβολή υποψηφιοτήτων και δηλώσεις συνδυασμών, χρόνος υποβολής εντός των 9 πρώτων ημερών. Ανακήρυξη των υποψηφίων και γνωστοποίηση αυτής, (από Πρωτοδικείο), εντός των 10 πρώτων ημερών. Συγκρότηση εφορευτικών επιτροπών με κλήρωση και διορισμό αυτών, εντός των 15 πρώτων ημερών. Διορισμός Εφόρων και δικαστικών αντιπροσώπων και αναπληρωτών, εντός των 15 πρώτων ημερών. Προσδιορισμός εκλογικών τμημάτων και καταστημάτων ψηφοφορίας, εντός των 15 πρώτων ημερών. Αλλαγές εκλογικών τμημάτων και γνωστοποίηση των προηγουμένων, μέχρι 5 ημέρες προ των εκλογών. Εκτύπωση και παράδοση ψηφοδελτίων στις Νομαρχίες μέχρι 8 ημέρες προ της ψηφοφορίας. Έκδοση προγραμμάτων ψηφοφορίας από Δημοτικές και Κοινοτικές αρχές μέχρι 3 ημέρες προ της ψηφοφορίας. Εκτύπωση εκλογικών φακέλλων, και διάθεση απαραιτήτων άλλων εκλογικών υλικών π.χ. κάλπες, εκλογικοί σάκοι, εκλογικοί κατάλογοι, διαχωρίσματα (παραβάν), σφραγίδες κ.λπ. μέχρι 2 ημέρες προ της ψηφοφορίας. Παραλαβή όλου του εκλογικού υλικού στα καταστήματα ψηφοφορίας, το αργότερο την προηγούμενη ημέρα των εκλογών. Για την κάλυψη των παραπάνω προθεσμιών, ειδικότερα των δύο τελευταίων σε απομακρυσμένες περιοχές, ανάλογα των καιρικών συνθηκών διατίθενται για τις μεταφορές τους περιπολικά οχήματα, σκάφη του Λιμενικού Σώματος, ακόμη και ελικόπτερα. Την γενική επιμέλεια και παρακολούθηση όλων των παραπάνω έχει η Διεύθυνση Εκλογών του Υπουργείου Εσωτερικών. "Ελληνικό Σύνταγμα" άρθρο 53, παράγραφος 1. Π.Δ. 351/2003 άρθρο 42 Περί έναρξης προεκλογικής περιόδου. Π.Δ. 96/2007 (ΦΕΚ 116Α/5 Ιουνίου 2007) Κωδικοποίηση διατάξεων νομοθεσίας βουλευτικών εκλογών. Π.Δ. 26/2012 {ΦΕΚ 57Α΄/15 Μαρτίου 2012) Κωδικοποίηση διατάξεων νομοθεσίας για την εκλογή βουλευτών.